《题黄存之春庄雨急图》
宋代·赵汝绩

山浓树密春欲浮，农夫有事营西畴。
鹁鸪声歇风雨急，田塍滑澾如翻油。
牢披蓑衣紧击笠，浑身水流两股栗。
拣时浸种开稻包，心急鞭牛牛步刀。
前年春寒再移秧，去年夏旱赤地荒。
东隣西保几人在，渠今尚得本身强。
低头无言心似苦，定愿五风十日雨。
禾头粒粒饱秋露，糠籺充肠米田主。
我家镜湖烟水湄，身虽不耕眼见之。
何人得此畎亩趣，短纸写出无声诗。
坐令殿卷三太息，力穑莫供浮末食。
君看此辈终岁勤，返向沟中作捐瘠。

作者简介：赵汝绩，字庶可，号山台，浚仪（今河南开封）人，寓会稽。太宗八世孙（《宋史·宗室世系》一九）。与戴复古多唱和（《石屏诗集》卷二《题赵庶可山台》）。有《山台吟稿》，已佚。《江湖后集》辑其诗为一卷。　赵汝绩诗，以影印文渊阁《四库全书·江湖后集》为底本，新辑集外诗附于卷末。